text: Flora on küll löönud kuue vooruga 15 väravat, enam kui keegi teine, ent Lelovile valmistas pisut muret mängus Levadiaga kahvatuks jäänud Sander Posti tegutsemine. «Post võinuks olla nähtavam. Ei saa ka öelda, et pall temani piisavalt ei jõudnud,» sõnas Lelov, kes saatis viimaseks veerandtunniks Posti asemel ründeliini Marten Müti. «Eesmärk oli anda Mütile rohkem kogemusi tugeva vastasega. Ta võib hakata siin lähiajal rohkem mänguminuteid saama,» vihjas Lelov tulevikuplaanidele.